**Austraalia** osales esimest korda Eurovisiooni lauluvõistlusel 2015. aastal Viinis, kus neid esindas Guy Sebastian, kes sai 196 punktiga 5. koha.

2016. aastal saavutas Dami Im looga "Sound of Silence" 511 punktiga 2. koha, mis on riigi seni parim tulemus.

Kui algsete plaanide kohaselt pidi Austraalia osalema ainult ühe korra, siis 2015. aasta novembris kinnitati riigi kohalolek ka 2016. aasta võistlusel. Samas on Austraalias Eurovisiooni üle kantud juba alates 1983. aastast ning mitme riigi esindajad on olnud Austraalia päritolu.

Euroopa Ringhäälingute Liit on otsustanud, et kui Austraalia peaks lauluvõistluse võitma, siis ei korraldata järgmist lauluvõistlust Austraalias, vaid SBS korraldab lauluvõistluse Euroopas koos vastava Euroopa ringhäälinguga. Austraalia osaluse lauluvõistlusel on Euroopa Ringhäälingute Liit ja SBS kinnitanud vähemalt kuni aastani 2023.

Ajalugu
-------

SBS on Eurovisiooni edastanud igal aastal alates 1983. aastast ning tänu Austraalia sidemetele Euroopaga on võistlus seal alati populaarne olnud. Esimestel võistlustel teleülekandele kommentaare ei lisatud või kanti üle BBC eetris loodud kommentaarid Suurbritannia jaoks. Esimest korda edastati võistlust Austraalia oma kommentaaridega 2001. aastal, kui neid esitas koomik Mary Coustas. 2003. ja 2004. aastal oli kommentaatoriks Des Mangan. 2002. aastal ning vahemikus 2005–2008 kanti jälle üle BBC kommentaare. 2009. aastast alates on kommentaatoriteks Julia Zemiro ja Sam Pang.

2010.–2014. aastatel said Austraalia vaatajad osaleda oma telehääletusel, mis aga võistlust ei mõjutanud. Austraalia delegatsioonile eraldati kommentaatorikoht esimest korda 2012. aastal Bakuu lauluvõistlusel.

2015. aastal kutsuti seoses lauluvõistluse 60. aastapäevaga Austraalia võistlusel osalema külalisosalejana. Selleks, et mitte vähendada mõne Euroopa riigi võimalust finaali pääseda, lubati Austraalia automaatselt finaali. Austraaliat esindas Guy Sebastian looga "Tonight Again" ja saavutas sellega lauluvõistlusel 196 punktiga 5. koha. Algsete plaanide kohaselt pidi Austraalia ainult üks kord osalema, ent võidu korral oleksid nad saanud taas osaleda. SVT kinnitas aga 2015. aasta novembris, et Austraalia osaleb 2016. aasta Eurovisiooni lauluvõistlusel.

Enne 2015. aastat on Austraalia lauluvõistlustel kaudselt osalenud – paljud esinejad on olnud Austraalia päritolu. Nõnda on Suurbritanniat esindanud Peter Doyle ja Marty Kristian 1972. aastal, Olivia Newton-John 1974. aastal, John Farrar 1975. aastal ja Gina G 1996. aastal. Austraalias sündinud Iiri muusik Johnny Logan võitis esikoha nii 1980. kui ka 1987. aasta võistlusel ning oli 1992. aasta võidulaulu autor. 2006. aastal esines Saksamaa kvinteti Texas Lightning koosseisus Eurovisiooni laval Jane Comerford. 2015. aasta Armeenia esindaja Mary-Jean O'Doherty oli samuti Austraalia päritolu. Samuti oli austraallasi 2009. aasta Kreeka loo "This Is Our Night" ja 2015. aasta Venemaa loo "A Million Voices" autorite seas.

2016. aastal esindas riiki Dami Im looga "Sound of Silence". Lugu võitis teise poolfinaali ja pääses edasi finaali. Seal saadi 511 punktiga 2. koht.

2021. aastal esindas riiki Montaigne, kes pidi seda tegema ka eelmisel aastal. Esimest korda alates riigi debüüdist aastal 2015 ei pääsenud Austraalia finaali, mistõttu on Ukraina ainus riik, mis on alati pääsenud finaali. Mitte ükski riik pole igal korral finaalis osalenud alates poolfinaalide kasutuselevõtmisest 2004. aasta konkursil. Ukraina on võistlusel osalemise vahele jätnud aastal 2015 ja 2019 ning 2020. aasta võistlus jäi koroonapandeemia tõttu ära.

Osavõtt
-------

██ Võitja
██ Teine koht

| Aasta | Esitaja | Pealkiri | Keel | Finaalkoht | Punktid | Poolfinaalkoht | Punktid |
| --- | --- | --- | --- | --- | --- | --- | --- |
| 2015 | Guy Sebastian | "Tonight Again" | inglise | 5. | 196 | Otse edasipääseja |
| 2016 | Dami Im | "Sound of Silence" | inglise | 2. | 511 | 1. | 330 |
| 2017 | Isaiah | "Don't Come Easy" | inglise | 9. | 173 | 6. | 160 |
| 2018 | Jessica Mauboy | "We Got Love" | inglise | 20. | 99 | 4. | 212 |
| 2019 | Kate Miller-Heidke | "Zero Gravity" | inglise | 9. | 284 | 1. | 261 |
| 2020 | Montaigne | "Don't Break Me" | inglise | Lauluvõistlust ei toimunud |
| 2021 | Montaigne | "Technicolour" | inglise | Ei pääsenud finaali | 14. | 28 |
| 2022 | Sheldon Riley | "Not the Same" | inglise | 15. | 125 | 2. | 243 |
| 2023 | Voyager | "Promise" | inglise | 9. | 151 | 1. | 149 |
| 2024 | Electric Fields | "One Milkali (One Blood)" | inglise,Yankunytjatjara |  |  |  |  |

Hääletamise ajalugu (2015–2023 finaalid)
----------------------------------------

Austraalia on *andnud* kokku kõige rohkem punkte järgmistele riikidele:

| Koht | Riik | Punkte |
| --- | --- | --- |
| 1. |  Rootsi | 88 |
| 2. |  Belgia | 54 |
| 3. |  Ukraina | 44 |
| 4. |  Prantsusmaa | 39 |
| 5. |  Island | 38 |

Austraalia on *saanud* kokku kõige rohkem punkte järgmistelt riikidelt:

| Koht | Riik | Punkte |
| --- | --- | --- |
| 1. |  Rootsi | 76 |
| 2. |  Island | 71 |
|  Suurbritannia | 71 |
| 4. |  Poola | 64 |
| 5. |  Soome | 62 |

Galerii
-------

1. ↑  "What happens if Australia wins the Eurovision Song Contest?". Vaadatud 7.8.2017.
2. ↑  "Australia secures a spot in Eurovision until 2023". Vaadatud 23.08.2020.
* Guy Sebastian Viinis (2015)Guy Sebastian Viinis (2015)
* Dami Im Stockholmis (2016)Dami Im Stockholmis (2016)
* Isaiah Kiievis (2017)Isaiah Kiievis (2017)
* Jessica Mauboy Lissabonis (2018)Jessica Mauboy Lissabonis (2018)
* Kate Miller-Heidke Tel Avivis (2019)Kate Miller-Heidke Tel Avivis (2019)
* Sheldon Riley Torinos (2022) Sheldon Riley Torinos (2022)

Viited
------

Välislingid
-----------

* Eurovisioon.ee – Austraalia
* Eurovisiooni lauluvõistluse koduleht
* eurovisionaustralia.tv

| * v
* r
Riigid Eurovisiooni lauluvõistlusel |
| --- |
| Aktiivsed | 
Albaania • Armeenia • Aserbaidžaan • Austraalia • Austria • Belgia • Eesti • Gruusia • Hispaania • Holland • Horvaatia • Iirimaa • Iisrael • Island • Itaalia • Kreeka • Küpros • Leedu • Luksemburg • Läti • Malta • Moldova • Norra • Poola • Portugal • Prantsusmaa • Rootsi • Saksamaa • San Marino • Serbia • Sloveenia • Soome • Suurbritannia • Šveits • Taani • Tšehhi • Ukraina |
| Passiivsed | 
Andorra • Bosnia ja Hertsegoviina • Bulgaaria • Maroko • Monaco • Montenegro • Põhja-Makedoonia  • Rumeenia  • Slovakkia • Türgi • Ungari |
| Mitteosalenud | 
Katar • Kosovo • Liechtenstein • Liibanon • Nõukogude Liit • Tuneesia |
| Endised | 
Jugoslaavia • Serbia ja Montenegro • Valgevene • Venemaa |